KOMISSION ASETUS (ETY) N:o 2824/88,

annettu 13 päivänä syyskuuta 1988,

tupakka-alan tietyistä taattujen enimmäismäärien järjestelmän soveltamista koskevista yksityiskohtaisista säännöistä sekä asetusten (ETY) N:o 1076/78 ja (ETY) N:o 1726/70 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon raakatupakka-alan yhteisestä markkinajärjestelystä 21 päivänä huhtikuuta 1970 annetun neuvoston asetuksen (ETY) N:o 727/70(1), sellaisena kuin se on viimeksi muutettuna asetuksella (ETY) N:o 2267/88(2), ja erityisesti sen 3 artiklan 3 kohdan, 4 artiklan 5 kohdan ja 15 artiklan,

sekä katsoo, että

asetuksessa (ETY) N:o 727/70 säädetään nykyisellään taattujen enimmäismäärien järjestelmästä; tässä järjestelmässä määrätään erityisesti, että yksittäiselle lajikkeelle tai lajikeryhmälle vahvistettujen määrien ylittyessä niitä koskevia hintoja ja palkkioita on alennettava kyseisen asetuksen 4 artiklan 5 kohdan säännösten mukaisesti; tämän järjestelmän soveltamista koskevat yksityiskohtaiset säännöt olisi vahvistettava erityisesti tietyn sadon aikana tosiasiallisesti tuotetun määrän toteamisen, hintojen ja palkkioiden mahdollisen alennuksen laskennan, sekä ennen tosiasiallisen tuotannon toteamista tapahtuvan ennakon myöntämisen ja hintojen ja palkkioiden maksamisen osalta,

tosiasiallisesti tuotetun määrän toteamisen on tapahduttava ennen satovuotta seuraavan vuoden heinäkuun 31 päivää; olisi tarkistettava aikataulua, jonka mukaan jäsenvaltioiden on toimitettava tiedot komissiolle, jotta komission olisi mahdollista saada hyvissä ajoin käyttöönsä tuotantoa koskevat tiedot; tämän vuoksi olisi muutettava komission asetusta (ETY) N:o 1076/78(3),

komission asetuksen (ETY) N:o 1726/70(4), sellaisena kuin se on viimeksi muutettuna asetuksella (ETY) N:o 1791/86(5), 2 b artiklan 5 kohdan säännösten mukaisesti on viljelysopimuksessa ilmoitettava erityisesti ostohinta; tätä ostohintaa määritettäessä on otettava huomioon kohdehinta ja interventiohinta; kohdehinnan ja interventiohinnan suuruudet saattavat kuitenkin muuttua taattuja enimmäismääriä koskevien säännösten soveltamisen tuloksena; tässä tapauksessa olisi ostohintaa tarkistettava, ja

tupakan hallintokomitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Komissio toteaa jäsenvaltioiden toimittamien tai muista lähteistä saamiensa tietojen perusteella asetuksen (ETY) N:o 727/70 17 artiklassa tarkoitettua menettelyä noudattaen tosiasiallisesti tuotetun määrän kunkin satovuoden osalta ennen satovuotta seuraavan vuoden heinäkuun 31 päivää ja jokaisen sellaisen tupakkalajikkeen tai lajikeryhmän osalta, jolle taattu enimmäismäärä on vahvistettu.

2 artikla

1 Taatun enimmäismäärän ylittyessä yksittäisen lajikkeen tai lajikeryhmän osalta on interventiohintaa ja sitä koskevia palkkioita alennettava yhdellä prosentilla jokaista taatun enimmäismäärän ylittävää yhden prosentin osuutta kohti.

Nämä alennukset eivät kuitenkaan saa olla yli 5 prosenttia vuoden 1988 sadon osalta eivätkä yli 15 prosenttia vuosien 1989 ja 1990 sadon osalta.

2 Johdettua interventiohintaa laskettaessa alennus ei koske asetuksen (ETY) N:o 727/70 6 artiklan 2 kohdassa tarkoitettuja kustannuksia.

3 Kohdehintaa korjataan palkkion alennuksen määrää vastaavalla määrällä.

4 Edellä olevia kohtia sovellettaessa komissio vahvistaa kyseisen sadon osalta maksettavat hinnat ja palkkiot samanaikaisesti tosiasiallisen tuotannon kanssa.

3 artikla

1 Ennen 1 artiklassa säädettyä tosiasiallisen tuotannon toteamista interventiohintoja ja palkkioita saa maksaa vuoden 1988 sadon osalta ainoastaan 95 prosenttiin asti ja vuosien 1989 ja 1990 sadon osalta ainoastaan 85 prosenttiin asti niiden kyseisille sadoille vahvistetuista määristä. Asianomaisen jäsenvaltion halutessa nämä hinnat ja palkkiot voidaan kuitenkin maksaa sataprosenttisina, jos vastaava, vuoden 1988 sadon osalta 5 prosentin ja vuosien 1989 ja 1990 sadon osalta 15 prosentin suuruinen takuu annetaan.

2 Mahdollisen jäännöksen maksaminen ja takuun vapauttaminen tai lunastaminen on toimitettava 1 artiklassa säädetyn tosiasiallisen tuotannon toteamisen jälkeen. Tarvittaessa sovelletaan 4 artiklan toisen kohdan säännöksiä.

4 artikla

Jos ennakkoa koskeva hakemus esitetään asetuksen (ETY) N:o 1726/70 7 artiklan 2 kohdan nojalla, ennen kuin tosiasiallinen tuotanto on yksittäisen lajikkeen tai lajikeryhmän osalta todettu, jäsenvaltion halutessa:

- 7 artiklan 2 kohdan a alakohdassa tarkoitetussa tapauksessa takuuta korotetaan 5 prosentilla tai ennakon määrää alennetaan 5 prosentilla vuoden 1988 sadon osalta; vuosien 1989 ja 1990 sadon vastaava prosenttimäärä on 15;

- saman kohdan b alakohdassa tarkoitetussa tapauksessa annetaan takuu, joka vastaa vuoden 1988 sadon osalta 5 prosenttia ja vuosien 1989 ja 1990 sadon osalta 15 prosenttia palkkion määrästä, tai ennakon määrää alennetaan näiden prosenttimäärien verran kyseisten satojen osalta.

Tosiasiallisen tuotannon toteamisen jälkeen:

- edellisen alakohdan ensimmäisessä luetelmakohdassa tarkoitettu takuun osa sekä saman kohdan toisessa luetelmakohdassa tarkoitettu vakuus vapautetaan,

- asetuksen (ETY) N:o 1726/70 7 artiklan 2 kohdan a ja b alakohdassa vastaavasti tarkoitettujen ennakon määrien ja tosiasiallisesti ennakkona suoritettujen määrien välinen erotus maksetaan joko kokonaan, ellei taattua enimmäismäärää ole ylitetty, tai kyseiselle satovuodelle vahvistetun hintojen ja palkkioiden alennuskaton ja taatun enimmäismäärän ylityksen välisen, prosenttiyksikköinä laskettavan erotuksen osalta.

5 artikla

Korvataan asetuksen (ETY) N:o 1076/78 liitteen B kohdassa oleva taulukko tämän asetuksen liitteenä olevalla taulukolla.

6 artikla

Lisätään asetuksen (ETY) N:o 1726/70 2 b artiklan 5 kohdan b alakohtaan alakohta seuraavasti:

"Edellä tarkoitettujen kohdehinnan ja interventiohinnan suuruudet saadaan soveltamalla tarvittaessa asetuksen (ETY) N:o 727/70 4 artiklan 5 kohdan säännöksiä."

7 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 13 päivänä syyskuuta 1988.

Komission puolesta

Frans ANDRIESSEN

Varapuheenjohtaja

(1) EYVL N:o L 94, 28.4.1970, s. 1

(2) EYVL N:o L 199, 26.7.1988, s. 18

(3) EYVL N:o L 136, 24.5.1978, s. 8

(4) EYVL N:o L 191, 27.8.1970, s. 1

(5) EYVL N:o L 156, 11.6.1986, s. 16

LIITE

">TAULUKON PAIKKA>

"